b'\n_START_ARTICLE_\nItsen\xc3\xa4isyyden Liitto\n_START_PARAGRAPH_\nItsen\xc3\xa4isyyden Liitto oli Suomessa vuosina 1924\xe2\x80\x931946 toiminut j\xc3\xa4rjest\xc3\xb6, joka ilmoitti toimintansa tarkoitukseksi Suomen itsen\xc3\xa4isyyden lujittamisen. Liiton keskeinen henkil\xc3\xb6 oli Akateemisesta Karjala-Seurasta eronnut kirjailija Erkki R\xc3\xa4ikk\xc3\xb6nen._NEWLINE_Itsen\xc3\xa4isyyden Liitto perustettiin syyskuussa 1924. Perustamisen vaikuttimena oli Akateemisen Karjala-Seuran jyrkk\xc3\xa4 suhtautuminen Suomen ruotsinkieliseen kansanosaan. Niinp\xc3\xa4 Itsen\xc3\xa4isyyden Liitto pyrkikin saamaan j\xc3\xa4senikseen ruotsinkielisi\xc3\xa4 aktivisteja sek\xc3\xa4 my\xc3\xb6s maltillisia vasemmistolaisia. Itsen\xc3\xa4isyyden liiton 25-j\xc3\xa4seniseen valtuuskuntaan kuului useita Suomen politiikan ja yhteiskuntael\xc3\xa4m\xc3\xa4n huomattavia vaikuttajia. Kunniaj\xc3\xa4senikseen Itsen\xc3\xa4isyyden Liitto kutsui presidentti P. E. Svinhufvudin, taidemaalari Akseli Gallen-Kallelan ja s\xc3\xa4velt\xc3\xa4j\xc3\xa4 Jean Sibeliuksen. Liitto j\xc3\xa4rjesti maanpuolustus-, lippu- ja itsen\xc3\xa4isyysjuhlia ja levitti Suomen lippuja. "Suur-Suomen" asemesta liitto kannatti enemm\xc3\xa4nkin pohjoismaista yhteisty\xc3\xb6t\xc3\xa4 Neuvostoliiton taholta Suomen itsen\xc3\xa4isyytt\xc3\xa4 kohtaan odotettua uhkaa vastaan. _NEWLINE_Itsen\xc3\xa4isyyden liiton p\xc3\xa4\xc3\xa4-\xc3\xa4\xc3\xa4nenkannattaja oli vuodesta 1926 alkaen ilmestynyt lehti Itsen\xc3\xa4inen Suomi._NEWLINE_Liiton j\xc3\xa4senverkoston j\xc3\xa4rjestelij\xc3\xa4n\xc3\xa4 ja valistussihteerin\xc3\xa4 toimi vuonna 1928 lyhyen aikaa majuri (evp.) Into Auer, joka monien muiden tavoin ajautui v\xc3\xa4lirikkoon R\xc3\xa4ikk\xc3\xb6sen kanssa. _NEWLINE_Itsen\xc3\xa4isyyden Liitto ker\xc3\xa4si 1930-luvulla rahaa marsalkka Mannerheimin ratsastajapatsaan pystytt\xc3\xa4miseksi Helsingin keskustaan. Hanke kuitenkin keskeytyi talvisodan sytytty\xc3\xa4. _NEWLINE_Lapuan liikkeen voimakkaimpana aikana 1930-luvun alussa Itsen\xc3\xa4isyyden Liitto asettui julkisesti vastustamaan kommunismia ja suuntautui my\xc3\xb6hemmin l\xc3\xa4helle Is\xc3\xa4nmaallista Kansanliikett\xc3\xa4. N\xc3\xa4in j\xc3\xa4rjest\xc3\xb6st\xc3\xa4 tuli jopa oikeistolaisempi kuin AKS. Erkki R\xc3\xa4ikk\xc3\xb6nen itse asettui kannattamaan kansallissosialismia Adolf Hitlerin noustua valtaan Saksassa. T\xc3\xa4ss\xc3\xa4 vaiheessa Itsen\xc3\xa4isyyden liiton vasemmistolaiset j\xc3\xa4senet ja suuri joukko maltillisia porvarillisia j\xc3\xa4seni\xc3\xa4 j\xc3\xa4tt\xc3\xa4ytyiv\xc3\xa4t pois liitosta. Eronneisiin kuului mm. Helsingin Sanomien p\xc3\xa4\xc3\xa4toimittaja Eljas Erkko, joka n\xc3\xa4ki \xc3\xa4\xc3\xa4rioikeistolaisen liikehdinn\xc3\xa4n vakavana uhkana Suomen sis\xc3\xa4iselle j\xc3\xa4rjestykselle ja turvallisuudelle ja hy\xc3\xb6kk\xc3\xa4si voimakkaasti sit\xc3\xa4 vastaan._NEWLINE_Jatkosodan aikana liitossa koettiin tarpeelliseksi korostaa Suomen ja Saksan kohtalonyhteytt\xc3\xa4. Tammikuussa 1943 tehtiin s\xc3\xa4\xc3\xa4nt\xc3\xb6muutos, jonka my\xc3\xb6t\xc3\xa4 liiton p\xc3\xa4\xc3\xa4m\xc3\xa4\xc3\xa4r\xc3\xa4ksi mainittiin Suomen itsen\xc3\xa4isyyden lujittamisen ohella asevelihengen el\xc3\xa4hdytt\xc3\xa4m\xc3\xa4n Suomen luominen ja t\xc3\xa4rkeimm\xc3\xa4ksi keinoksi "uuden Euroopan luominen, johon Suomi kuuluu kansallisesti valveutuneena ja omasta tahdostaan". Sodan j\xc3\xa4lkeen viimeksi mainittu kohta poistettiin. R\xc3\xa4ikk\xc3\xb6sen kannattajien ep\xc3\xa4onnistuttua vuonna 1943 liiton t\xc3\xa4ydellisess\xc3\xa4 valtaamisessa sen puheenjohtajana toimi vuoden ajan V. A. M. Karikoski. Vuonna 1944 puheenjohtajaksi tuli lehtori Veikko Kerkkonen, joka oli ollut my\xc3\xb6s liiton ensimm\xc3\xa4inen puheenjohtaja 1920-luvulla._NEWLINE_Pekkalan hallitus lakkautti Itsen\xc3\xa4isyyden Liiton Valpon esityksest\xc3\xa4 toukokuussa 1946 v\xc3\xa4lirauhansopimuksen 21. artiklan nojalla "fasistisena" j\xc3\xa4rjest\xc3\xb6n\xc3\xa4.'